Når er det best å reise til Frankrike?
Frankrike kan besøkes året rundt, men det er noen destinasjoner som passer aller best om sommeren. Dette er blant annet steder som Cannes, Antibes og Nice, som alle er spesielt populære om sommeren. Da flokker både lokale og turister til de vakre strendene som strekker seg langs med den franske kysten. Temperaturene holder seg rundt 26-30 grader fra og med juni, helt frem til september og det blir varmt i vannet. Du kan også reise hit for en varm vår, med rundt 20 grader. Hvis du ønsker å gjøre som i gamledager kan du reise hit om vinteren for å slippe unna den norske kulden. Desember-februar byr på rundt 15 grader. Andre steder i Frankrike, som Paris, er en by du kan besøke når enn du ønsker. Denne byen er alltid like vakker, men mange holder fortsatt en knapp på våren i Paris. Da blomstrer både kjærligheten og blomstene. I tillegg er det perfekt å reise til byen når det ikke er for varmt, så er det mer behagelig å gå byen rundt og ta inn alle inntrykkene. Vil du reise på skiferie, finnes det også en rekke destinasjoner der det er fantastiske løyper i fjellet. Chamonix, Morzine og Val Thorens er alle populære steder for både erfarne kjørere og de som vil ta det helt rolig.